**יחידת הבקיאות בתנ"ך**

**מבנה שאלון 2104**

|  |  |  |  |  |  |
| --- | --- | --- | --- | --- | --- |
| **פרק וניקוד** |  | **מס' שאלה** | **בחירה** | **ספר** | **נקודות** |
| **פרק א' – תורה**  20 נק' | **4** מתוך 6 | 1 | 3 מתוך 5 | שמות | 5 |
| 2 | שמות | 5 |
| 3 | שמות או במדבר | 5 |
| 4 | במדבר | 5 |
| 5 | במדבר | 5 |
| 6 | חובה | מפה, משכן או בגדי כהונה | 5 |
| **פרק ב' – נביאים**  40 נק' | **9** מתוך 12 | 7 | 8 מתוך 10 | יהושע | 4 |
| 8 | יהושע / שופטים | 4 |
| 9 | שופטים | 4 |
| 10 | שופטים / שמואל | 4 |
| 11 | שופטים / שמואל | 4 |
| 12 | שמואל | 4 |
| 13 | שמואל / מלכים | 4 |
| 14 | מלכים / ידע כללי | 4 |
| 15 | שאלת ידע כללית | 4 |
| 16 | שאלת ידע כללית | 4 |
| 17 | 1 מתוך 2 | שאלת מפה נביאים | 8 |
| 18 | שאלת מפה נביאים | 8 |
| **פרק ג' – תורה**  20 נק' | **2** | 19 | שתי השאלות חובה | שאלת עיון – תורה | 10 |
| 20 | שאלת עיון – תורה | 10 |
| **פרק ד' –  נביאים**  20 נק' | **2** | 21 | שתי השאלות חובה | שאלת עיון – נביאים | 10 |
| 22 | שאלת עיון - תורה | 10 |

**המלצות**: - ב"שעת דחק" כדאי לוותר על פרשת משפטים.

* פרשנות רש"י מופיעה בשלוש השאלות הראשונות – ב"שעת דחק" יש לוותר על הפרשנות ו/או להורות אותה רק אם יוותר לכך זמן.
* בנוסף, במקרים חריגים כמו תלמידים מתקשים במיוחד ו/או מערך שעות מוגבל,

כשהיעד המוצהר הינו "לעבור את הבחינה" ניתן להמר ולא ללמד את שמואל ב' ודברים.

אחד הקשיים הגדולים של התלמידים הוא בהתמודדות עם **הבנת השאלות וכתיבת התשובות** – בייחוד **מיקוד התשובות**.

מכאן, שכבר בחטיבת הביניים, יש לתרגל ולהטמיע את המיומנויות העוסקות בפיצוח שאלה, כתיבת תשובה וניסוח תקין.

יחד עם זאת, יש לחזור ולתרגל מיומנויות הללו לאורך השנה כולה וביתר שאת לפני בחינת הבגרות.

המלצתי היא לעודד את התלמידים להשיב לפחות על שתי שאלות בכתב, כל שיעור בזמן השיעור, ולתרגל איתם את המיומנות.

תרגול זה יאפשר לתלמידים מתקשים למקד לעצמם את הקושי שלהם לעבוד עליו.

בתחילת התהליך יש לתרגל עם התלמידים כתיבת תשובות לשאלות שנידונו בכיתה, כאשר המורה מחדד עבור התלמידים גם את השאלה וגם את התשובה.

בשלב זה יתייחס המורה את בבדיקתו ל"גרעין התשובה" בלבד, האם התלמיד התייחס בתשובתו למה שנתבקש וענה על העיקר.

המטרה היא לבדוק את תהליך ברירת העיקר - התמקדות בתוכן ולא דרכי ניסוח והבעה.

כלומר בשלב זה יודע התלמיד שזו המיומנות שאותה הוא מתרגל, כתיבת מיקוד התשובה – ולכן המורה מסביר את השאלה, מסביר את התשובה ובודק רק את תוכן התשובה שכתב בתלמיד ולא את ניסוחה או את הבנת השאלה או ידיעת התשובה מעצמו.

קושי נוסף של תלמידים בבחינת הבגרות בתנ"ך הוא השימוש ב**ספר התנ"ך**: התלמידים מתקשים לאתר את הספרים השונים ועוד יותר מתקשים להתמודד עם שפת התנ"ך המורכבת, שאינה שגורה בפיהם. קשיים אלו יוצרים הימנעות משימוש בספר התנ"ך בזמן ביצוע משימות כתיבה ו/או בבחינה.

על מנת להתמודד עם קושי זה, יש לחייב את התלמידים למפגש עם הטקסט, ע"י משימה ממוקדת בכל שיעור.

באחד מבתי הספר העלתה אחת המורות רעיון חביב לפיו, בכל סוף פרק ירשמו התלמידים לעצמם את שמות הדמויות בפרק, מקומות המצוינים בפרק ואירועים חשובים באותו פרק. כדאי להחליט על תבחינים קבועים ולהתייחס אליהם במהלך השיעורים. אוסף הרשימות הללו ייצור בסוף תהליך, סיכום ממוקד וידידותי של אותם פרקים.

זאת ועוד, בדרך כלל בבחינת הבקיאות מופיעה שאלה על **מפה**. מומלץ לתרגל את הנושא כבר בראשית הדרך באמצעות מפה אילמת ברורה. המפה תלווה את השיעורים ובכל פעם שיוזכר מקום מרכזי/משמעותי יש לבקש מהתלמידים לציין את היישוב על המפה ולתת הסבר קצר על המקום תוך התייחסות לישובים קרובים, לאויבים, לזמן הכיבוש, מקום (צפונית ל...) וכדומה. עוד אני ממליצה, כי כשבועיים לפני מועד הבחינה, *יכין המורה* מפה מלאה ומפורטת, יחלק אותה לתלמידים ויתעכב על ניתוח המפה ועל הדרך ללמוד אותה לקראת הבחינה.

במקרה של **תגבור קצר לקבוצת תלמידים מתקשים במיוחד** מומלץ לעבוד בדרך הבאה:

1. המורה יבחר את הנושאים עליהם יתמקד. כדאי לבחור נושאים שלוקח מעט זמן, יחסית, ללמד ושהניקוד עליהם גבוה. חשוב שהמורה יתייעץ עם רכז המקצוע ומורים נוספים בצוות כדי לשמוע את חוות דעתם על הבחירה.
2. בכל נושא יתחיל המורה בהסבר כולל, קצר וברור במטרה לתת לתלמידים תמונה כוללת ורקע לפרוט שיוסבר בהמשך.
3. המורה יבחר מראש שאלות יסביר כל שאלה, ישיב עליה ויבקש מהתלמידים לכתוב את התשובה. בכל שאלה יש להפנות את התלמידים להתבונן בתנ"ך בזמן שהמורה מקריא את הפסוקים הרלוונטיים.
4. בתום כל שיעור ו/או פרק, יקריא המורה מחדש את הפסוקים עליהם דן בשיעור, ויבקש את התלמידים לעקוב אחריו ולנסות להיזכר במה שנלמד והודגש בשיעור. כאשר המורה מקריא, התלמידים עוקבים אחרי הפסוקים בספר התנ"ך.
5. מומלץ מאוד להכין עם התלמידים **"דפי ניווט"** הכוללים טבלאות, דפי ריכוז מונחים/מושגים, תרשימים, מילות מפתח, משפטי מפתח וכדומה, כדי לאפשר להם להתמודד בבוא הזמן עם למידה לקראת בוחן או מבחן.

בהצלחה!

שרית חדד

יועצת ארגונית פדגוגית